د پاکستان د راتلونکې حکومت پنځه لویې ستونزې
سياسي کارپوهان وايي په پاکستان کې تر انتخاباتو مخکې سياسي ګوندونه ژمنې ډېرې کوي خو کله چې حکومت ته راشي نو شوې ژمنې نه پوره کوي.
په پاکستان کې انتخاباتو ته شپږ ورځې پاتې دي او د سياسي ګوندونو انتخاباتي کمپاينونه اوج ته رسېدلي دي. هر چا چې د پاکستان د جولای د پنځه ویشتمې نیټې انتخابات وگټل، نو په کار ده چې عاجل اقدام او گرانې فېصلې وکړي، ځکه په دې هیواد کې ستونزې ډیرې دي. د دغو ستونزو له جملې نه پنځه ستونزې ډیرې جدي دي چې اسوشیتد فرانس پرس دا ډول تشریح کړي دي؛ د پاکستان پوځ ادعا کوي چې وروستیو څو کلونو کې د پوځي عملیاتو وروسته امنیتي وضعیت بهتره شوی خو څیړونکي له ډیرې مودې راهیسې خبرداری ورکوي چې پاکستان د ترهگرۍ ریښې ندي ویجاړي کړي او ترهگر په اسانه خپل بریدونه ترسره کوي چې په عمل کې ښودلې هم ده. د بیلگې په توگه د بلوچستان د مستونگ برید چې پکې ١۴٩ تنه ووژل شول او د پاکستان په تاریخ کې د داعش له خوا د دویم خونړي برید په توگه ثبت شو. داسې ویرې مخ په زېاتېدو دي چې د پاکستان راتلونکی حکومت به د نړیوالو پورونو بېرته ورکولو له کړکېچ سره مخ کړي. اټکل کیږي چې پاکستان له نړیوال وجهي صندوق یا ای ایم ایف څخه نوې قرضې واخلي. د مخ په زېاتېدونکي تجارتي خسارې د هوارولو په موخه مرکزي بانک د بهرنیو اسعارو زېرمې په لویه کچه مصرفوي او د کلدارې ارزښت ټیټوي. یواځې په دې اونۍ کې د کلدارې بیه پنځه په سلو کې ټېټه شوه. د پاکستان اقتصاد ته د تیلو لوړه بیه هم تاوان رسولی. په ورته وخت کې د ټوکرو صادرات هم د چینایي وړیا تولیداتو له امله ضربه لیدلې ده. د انتخاباتو گټونکی به د اقدام لپاره ډیر کم وخت ولري. د نړیوال بانک د شمیرو په اساس محافظه کاره پاکستان، د محدوده کورني پلان سره یو له هغو هیوادونو څخه دی چې د اسیا په لویه وچه کې په هر یوې ښځې باندې درې ماشومان لري. دا له ١٩٦٠ میلادي کال راهیسې د نفوس پنځه برابره زیاتوالی ښیي. د تیر کال د سرشمیرنې په اساس پاکستان ٢٠٧ میلیونه نفوس لري. څیړونکي وایي که په دې هکله جدي اقدام ونشي د هیواد طبعی منابع، په ځانگړې توگه اوبه به د خلکو لپاره په کافي اندازه پیدا نشي. کارپوهان وایي که چارواکي د اوبو کموالي ته په عاجله توگه د حل لاره پیدا نکړي نو پاکستان د طبعي ناورین سره مخ شي. چارواکو تخمین کړی چې تر ٢٠٢٥ کاله پورې به دغه هیواد په بشپړ توگه د اوبو قحطي سره مخ شي. د ملگرو ملتو د شمیرو په اساس اوس په پاکستان کې هر کس ته ٥٠٠ متر مکعب اوبه رسیږي چې د دې یو په درې برخه اوبه سومالیا کې خلکو ته رسیږي. په پاکستان د هیمالیا ستر یخچالونه، سیندونه او مانسون باراونه لري. خو د اوبو یوازې درې سترې ځیرمې د جنوبي افریقا یا کانادا سره نشي پرتله کیدای. دا ډول ځیرمې ډیر ژر ختمیږي. سیاسي حل لاره به دا وي چې د دې اوبو د ذخیرې لپاره ځای جوړ شي. پاکستان خپل ٧١ کاله تاریخ کې نیمایي وخت د پوځ تر واکمنۍ لاندې تیر کړی چې د ملکي او پوځي قدرتونو ترمنځ انډول موجود نه و. خو په ٢٠١٣ کال کې هغه مهال د دموکراسۍ لپاره هیلې وټوکیدلې چې د لومړي ځل لپاره د انتخاباتو په ترڅ کې د قدرت انتقال ترسره شو. خو له هغه وروسته کارپوهانو د پخواني صدراعظم نواز شریف او پوځ ترمنځ د خاموشې کودتا خبرداری وکړ. سیاسي گوندونه شکايت کوي چې د پاکستان پوځ دوی د انتخاباتي کمپاين پر مهال په مستقيمه او غيرمستقيمه توګه ځپلي. پخوانی صدراعظم او د پاکستان مسلم لیګ «ن» ګوند مشر نواز شريف تیرکال د پاکستان د سترې محکمې له خوا د اداري فساد په تور له دندې ګوښه کړ شو او روانه میاشت، شریف او د هغه لور زندان ته ولیږل شول.